

# Κατώτατοι μισθοί και οικονομική ευημερία στην Ευρώπη

Η διασφάλιση ότι οι εργαζόμενοι στην Ευρωπαϊκή Ένωση (ΕΕ) αμείβονται με επαρκείς κατώτατους μισθούς είναι απαραίτητη προϋπόθεση για την εξασφάλιση ικανοποιητικών συνθηκών εργασίας και διαβίωσης, όπως ορίζεται στην Αρχή 6 του Ευρωπαϊκού Πυλώνα Κοινωνικών Δικαιωμάτων. Οι επαρκείς κατώτατοι μισθοί ωφελούν τόσο τους εργαζόμενους, όσο και τις επιχειρήσεις, αφού συμβάλλουν στη βελτίωση της παραγωγικότητας και στην προώθηση της κοινωνικής και οικονομικής ευημερίας.

Σύμφωνα με στοιχεία της Eurostat, οι ακαθάριστοι εθνικοί κατώτατοι μισθοί αυξήθηκαν μεταξύ Ιούλιου 2024 και Ιουλίου 2025 σε 21 από τα 22 κράτη-μέλη της ΕΕ που έχουν εθνικό κατώτατο μισθό, με την Κύπρο να αποτελεί τη μόνη εξαίρεση, όπου ο κατώτατος μισθός παρέμεινε αμετάβλητος. Όπως φαίνεται στο Γράφημα 1, σημαντικές ονομαστικές αυξήσεις των εθνικών κατώτατων μισθών καταγράφηκαν στα περισσότερα κράτη-μέλη της Κεντρικής και Ανατολικής Ευρώπης, όπως στην Κροατία (15,5%), στην Βουλγαρία (15,5%), στην Λιθουανία (12,3%), στην Τσεχία (11,4%) και την Πολωνία (10,2%). Αντίθετα, οι μικρότερες ονομαστικές αυξήσεις σημειώθηκαν στην Σλοβενία (1,9%), στο Βέλγιο (2,0%) και την Γαλλία (2,0%). Ικανοποιητικές ήταν και οι αυξήσεις στις χώρες του Νότου, όπως στην Ελλάδα (6,1%), στην Πορτογαλία (6,1%) και την Ισπανία (4,4%), αλλά και στις βορειοκεντρικές χώρες, όπως στην Γερμανία (5,2%), στην Ολλανδία (5,2%), στο Λουξεμβούργο (5,2%) και την Ιρλανδία (6,3%). Οι αυξήσεις αυτές είχαν ως αποτέλεσμα την ενίσχυση της αγοραστικής δύναμης των εργαζομένων που αμείβονται με τον εθνικό κατώτατο μισθό στις περισσότερες χώρες, μεταξύ αυτών και στην Ελλάδα.

ΓΡΑΦΗΜΑ 1

Πηγή: Eurostat

Κατώτατοι μισθοί σε επιλεγμένες χώρες-μέλη της Ευρωπαϊκής Ένωσης (σε 12μηνη βάση)



Σύμφωνα με τη μελέτη “Minimum Wages in 2025: Annual Review” του Eurofound (Ιούλιος 2025), ο δείκτης Kaitz, δηλαδή ο λόγος των κατώτατων μισθών προς τους μέσους μισθούς ή διάμεσους μισθούς αυξήθηκε, επίσης, στα περισσότερα κράτη-μέλη το 2023, ως αποτέλεσμα των εν λόγω αυξήσεων στις κατώτατες αποδοχές. Ωστόσο, παρά την αύξηση του εν λόγω δείκτη, μόνο σε λίγες χώρες έχει φθάσει στα επίπεδα που αναφέρονται στην Oδηγία της Ευρωπαϊκής Ένωσης 2022/2041, ήτοι 60% του διάμεσου μισθού ή 50% του μέσου μισθού.

Μέχρι στιγμής έχουμε παρουσιάσει μόνο τους ακαθάριστους κατώτατους μισθούς, οι οποίοι ωστόσο δεν αντικατοπτρίζουν το διαθέσιμο εισόδημα που μένει στους εργαζόμενους που αμείβονται με τον κατώτατο μισθό. Στη συγκριτική ανάλυση μεταξύ χωρών, τούτο πρέπει να ληφθεί υπόψη επειδή τα φορολογικά και ασφαλιστικά συστήματα ποικίλλουν σημαντικά μεταξύ των κρατών-μελών. Στο Γράφημα 2[[1]](#endnote-2), απεικονίζονται οι καθαροί μισθοί των εργαζομένων που αμείβονται με τον κατώτατο μισθό, οι οποίοι προκύπτουν από την αφαίρεση του φόρου εισοδήματος φυσικών προσώπων και των εισφορών κοινωνικής ασφάλισης. Οι διαφορές στους καθαρούς κατώτατους μισθούς εξηγούνται, σε μεγάλο βαθμό, από τα διαφορετικά φορολογικά συστήματα και τις ασφαλιστικές εισφορές σε κάθε χώρα.

Το ποσοστό των εργαζομένων που αμείβονται με τον κατώτατο μισθό ποικίλλει μεταξύ των κρατών-μελών και κυμαίνεται μεταξύ 10% περίπου στην Πορτογαλία, την Σλοβακία και την Πολωνία, έως 3% περίπου στην Τσεχία, το Βέλγιο και την Ολλανδία. Ωστόσο, στα περισσότερα κράτη-μέλη καταγράφεται ανοδική τάση. Αυτή η διαπίστωση είναι σημαντική, αν λάβουμε υπόψη την παράμετρο του υψηλού κόστους στέγασης στην ΕΕ, το οποίο αυξήθηκε ταχύτερα από τον γενικό πληθωρισμό το 2024. Σύμφωνα, μάλιστα, με ανάλυση του Eurofound που βασίζεται σε στοιχεία για το εισόδημα και τις συνθήκες διαβίωσης (2023 EU-SILC), οι εργαζόμενοι στην ΕΕ που αμείβονται με τον κατώτατο μισθό επηρεάστηκαν δυσανάλογα, καθώς το κόστος στέγασης αποτελεί μεγαλύτερο μερίδιο του διαθέσιμου εισοδήματός τους, 34,8% κατά μέσο όρο, σε σύγκριση με 26,2% για τους εργαζόμενους με υψηλότερα εισοδήματα.

Όπως είναι αναμενόμενο, η υψηλή δαπάνη ενοικίασης και θέρμανσης των κατοικιών σε πολλές χώρες-μέλη της ΕΕ επιβαρύνουν περισσότερο τους εργαζόμενους που αμείβονται με τον κατώτατο μισθό, από ό,τι τους εργαζόμενους με υψηλότερους μισθούς, γεγονός που αντικατοπτρίζεται και στο κόστος στέγασης ως ποσοστό του διαθέσιμου εισοδήματος. Ως εκ τούτου, από πολιτικής άποψης, τα ποσοστά σχετικής επάρκειας του 50% των μέσων μισθών και του 60% των διάμεσων μισθών που προτείνονται από την Οδηγία της ΕΕ για τον κατώτατο μισθό ενδέχεται, σε ορισμένες χώρες, να μην επαρκούν για να εγγυηθούν ένα ικανοποιητικό επίπεδο μισθών και ένα αξιοπρεπές επίπεδο διαβίωσης.

ΓΡΑΦΗΜΑ 2

Πηγή: Eurofound

Ανάλυση του ακαθάριστου κατώτατου μισθού στις χώρες-μέλη της ΕΕ (στοιχεία Ιουνίου 2025, σε 12μηνη βάση) 





**Η αντίδραση των αγορών στους δασμούς του κ. D. Trump και η νέα πραγματικότητα στο παγκόσμιο εμπόριο**

* Ανακοινώθηκε η νέα δασμολογική πολιτική των ΗΠΑ, που προβλέπει δασμούς από 10% έως και 41%, επαναφέροντας την αβεβαιότητα
* Η Ομοσπονδιακή Τράπεζα των ΗΠΑ (Fed) διατήρησε αμετάβλητα τα επιτόκιά της, στο εύρος του 4,25% έως 4,50%, παρά τις πολιτικές πιέσεις
* Το ΑΕΠ της ΖτΕ αυξήθηκε κατά μόλις 0,1% το β΄ τρίμηνο του 2025

# Οι Εξελίξεις στην Παγκόσμια Οικονομία

**ΗΠΑ►** Ο πρόεδρος των ΗΠΑ, κ. D. Trump ανακοίνωσε τη νέα δασμολογική πολιτική που θα ακολουθήσουν οι ΗΠΑ, όπου προβλέπει δασμούς από 10% έως και πάνω από 40% (41% στη Συρία), οι οποίοι θα τεθούν σε εφαρμογή από τις 7 Αυγούστου. Εξαίρεση αποτελεί ο Καναδάς, που μπαίνει αμέσως στο στόχαστρο, καθώς ο δασμός αυξάνεται από 25% σε 35% και θα ισχύσει άμεσα (01/08).Αξίζει να σημειωθεί ότι ο συντελεστής 10% θα ισχύει μόνο για χώρες με τις οποίες οι ΗΠΑ έχουν εμπορικό πλεόνασμα, όπως το Ην. Βασίλειο, ενώ ο συντελεστής του 15% θα χρησιμεύσει ως το νέο κατώτατο όριο δασμών για χώρες με τις οποίες οι Ηνωμένες Πολιτείες έχουν εμπορικό έλλειμμα. Ο αντίκτυπός των δασμών στην αμερικανική οικονομία παραμένει αβέβαιος, με το Διεθνές Νομισματικό Ταμείο (ΔΝΤ) να αυξάνει την πρόβλεψή του για τον ρυθμό ανάπτυξης στο 1,9% το 2025 και 2,0% το 2026. Επίσης, η οικονομία των ΗΠΑ αναπτύχθηκε με ισχυρό ρυθμό στο β΄τρίμηνο του έτους (3%) και αισθητά ταχύτερο των εκτιμήσεων. Τέλος, αμετάβλητα διατήρησε η Fed τα επιτόκιά της, στο εύρος του 4,25% έως 4,50%, παρά τις πολιτικές πιέσεις, παραμένοντας σε στάση αναμονής για τον αντίκτυπο των δασμών στον πληθωρισμό. Ανησυχία προκάλεσαν τα νέα στοιχεία για την αγορά εργασίας των ΗΠΑ (Γράφημα 3).

**ΑΝΑΣΚΟΠΗΣΗ ΟΙΚΟΝΟΜΙΚΩΝ ΓΕΓΟΝΟΤΩΝ ΠΡΟΗΓΟΥΜΕΝΗΣ ΕΒΔΟΜΑΔΑΣ**

* Οι νέες ανακοινώσεις για τους δασμούς από τις ΗΠΑ
* Η απόφαση της Fed να διατηρήσει αμετάβλητα τα επιτόκια της
* Tο ΔΝΤ αναθεώρησε ανοδικά τις προβλέψεις για την οικονομία των ΗΠΑ και της ΖτΕ
* Η Κεντρική Τράπεζα της Ιαπωνίας διατήρησε αμετάβλητο το βασικό επιτόκιο, στο 0,5%

**ΖτΕ►** Στον απόηχο της εμπορικής συμφωνίας ΗΠΑ-Ευρώπης για δασμούς 15% στα περισσότερα ευρωπαϊκά αγαθά που εισάγονται στις ΗΠΑ, η Eurostat ανακοίνωσε οριακή ανάπτυξη κατά 0,1% στο δεύτερο τρίμηνο στη ΖτΕ. Το ΔΝΤ αναμένει η ΖτΕ να επιταχυνθεί κατά 1,0% το 2025 και 1,2% το 2026. Η ανθεκτικότητα της ΖτΕ υποστηρίζεται από τα νέα στοιχεία για τον πληθωρισμό, καθώς διατηρήθηκε σταθερός τον Ιούλιο, στο 2%, ενώ το ποσοστό ανεργίας στο 6,2% (Ιούνιος).

ΓΡΑΦΗΜΑ 3

Πηγή: Bloomberg

Η αγορά εργασίας στις ΗΠΑ





**Διεθνής Οικονομία►** Οι δασμοί που ανακοίνωσε ο πρόεδρος κ. D. Trump αποτελούν σοβαρό πλήγμα για το παγκόσμιο εμπόριο, αν και αποφευχθήκαν τα χειρότερα. Η απόφαση των ΗΠΑ να αυξήσουν τον δασμό στην Ελβετία από 31% σε 39% αλλά και στο 41% στη Συρία, εγείρει ερωτηματικά. Παρατάθηκε για 90 ημέρες η ισχύ των υφιστάμενων δασμών στο Μεξικό, των σημαντικότερο εμπορικό εταίρο των ΗΠΑ, προκειμένου να δοθεί χρόνος για περαιτέρω διαπραγματεύσεις. Από την άλλη πλευρά, συνεχίζονται οι εμπορικές διαπραγματεύσεις των ΗΠΑ με την Κίνα, με τις δύο πλευρές να πιέσουν για μια παράταση της «δασμολογικής εκεχειρίας». Σε σχέση με τις προβλέψεις του Απριλίου του ΔΝΤ, η ανάπτυξη της Κίνας για το 2025 αναθεωρήθηκε προς τα άνω κατά 0,8%, στο 4,8% το 2025, και κατά 0,2% στο 4,2% το 2026. Η αναθεώρηση αυτή αντανακλά την ισχυρότερη από το αναμενόμενο δραστηριότητα κατά το πρώτο εξάμηνο του 2025 και τη σημαντική αποκλιμάκωση των δασμών μεταξύ ΗΠΑ και Κίνας. Επίσης, η Κεντρική Τράπεζα της Ιαπωνίας (BoJ) διατήρησε αμετάβλητα τα βασικά της επιτόκια, στο 0,5%, κρατώντας στάση αναμονής. Αναμφίβολα, η εμπορική συμφωνία με τις ΗΠΑ για δασμούς στο 15%, μετρίασε την αβεβαιότητα, ενώ η BoJ αναθεώρησε οριακά τις προβλέψεις της για την οικονομία και τον πληθωρισμό.

# Οι Συναλλαγματικές Ισοτιμίες και οι Αγορές Ομολόγων

Σύμφωνα με τα στοιχεία του Χρηματιστηρίου του Σικάγου, οι συνολικές καθαρές τοποθετήσεις (αγορές μείον πωλήσεις) στην ισοτιμία του ευρώ με το δολάριο παρέμειναν θετικές, την εβδομάδα που έληξε στις 25 Ιουλίου. Οι θετικές θέσεις (υπέρ του ευρώ ‟long”) μειώθηκαν κατά 2.706 συμβόλαια, με αποτέλεσμα οι συνολικές καθαρές θέσεις να διαμορφωθούν στα 125.515 συμβόλαια από 128.221 συμβόλαια, την προηγούμενη εβδομάδα (Γράφημα 4).

**ΠΡΟΣΕΧΗ ΣΗΜΑΝΤΙΚΑ ΓΕΓΟΝΟΤΑ**

**ΗΠΑ:**

* Πληθωρισμός Ιουλίου (12 Αυγούστου)
* Δείκτης βιομηχανικής παραγωγής, Ιουλίου (15 Αυγούστου)

**ΖτΕ:**

* Δείκτης βιομηχανικής παραγωγής, Ιουνίου (14 Αυγούστου)

**ΔΙΕΘΝΕΙΣ ΑΓΟΡΕΣ:**

* ΑΕΠ β΄τριμήνου, Ην. Βασίλειο (14 Αυγούστου)
* Πληθωρισμούς Ιουλίου, Κίνα (9 Αυγούστου)

Σταθεροποιητικές τάσεις παρατηρούνται στη συναλλαγματική ισοτιμία του ευρώ έναντι του δολαρίου, με την ισοτιμία, την 6η Αυγούστου, να διαμορφώνεται στο 1,1584 €/$ στον απόηχο των νέων οικονομικών στοιχείων που ανακοινώθηκαν για τις ΗΠΑ, ενώ το δολάριο ενισχύεται από τις εκτιμήσεις της αγοράς για διατήρηση του βασικού επιτοκίου της Fed. Ταυτόχρονα, ο δείκτης δολαρίου DXY, που μετρά το αμερικανικό δολάριο έναντι των κυριότερων νομισμάτων την 6η Αυγούστου διαμορφώθηκε στις 98,66 μονάδες.

Έντονες καθοδικές τάσεις καταγράφονται στην ομολογιακή αγορά των ΗΠΑ, με την απόδοση του 10ετούς ομολόγου να ανέρχεται στο 4,28%, στις 29 Ιουλίου, ενώ το 2ετές ανέρχεται στο 3,78%, ως αποτέλεσμα των ανακοινώσεων για την αγορά εργασίας. Παράλληλα, στη ΖτΕ, παρατηρούνται καθοδικές τάσεις στις αποδόσεις των ομολόγων. Ενδεικτικά, η απόδοση του 10ετούς γερμανικού ομολόγου ανήλθε στο 2,69%, στις 29 Ιουλίου (Πίνακας 2). Τέλος, η διαφορά απόδοσης (spread) μεταξύ του 10ετούς ομολόγου της Ελλάδας και του 10ετούς ομολόγου της Γερμανίας βρίσκεται στις 67 μ.β.,

ΓΡΑΦΗΜΑ 4

Πηγές: CFTC, IMM, Blοοmberg

Specs θέσεις για μη εμπορικές/κερδοσκοπικές συναλλαγές και συναλλαγματική ισοτιμία ευρώ/δολαρίου



**Αγορές σε Αριθμούς**

ΠΙΝΑΚΑΣ 1

Πηγή: Blοοmberg

Συναλλαγματικές Ισοτιμίες



ΠΙΝΑΚΑΣ 2

Πηγή: Blοοmberg

Αποδόσεις ομολόγων και spreads έναντι 10ετούς γερμανικού ομολόγου 



1. Για τις χώρες με περισσότερες από 12 πληρωμές του εθνικού κατώτατου μισθού ετησίως (Ελλάδα, Πορτογαλία, Σλοβενία και Ισπανία) και χώρες με μισθούς καθορισμένους με συλλογικές συμβάσεις εργασίας (με περισσότερες από 12 πληρωμές μισθών ετησίως, όπως ορίζεται στις σχετικές συμφωνίες), οι ακαθάριστοι μηνιαίοι κατώτατοι μισθοί έχουν έχουν υπολογιστεί σε 12μηνη βάση. Τα δεδομένα αναφέρονται στον Ιούνιο του 2024, ο οποίος είναι ο μήνας αναφοράς για το υπόδειγμα προσομοίωσης φορολογίας-παροχών Euromod. Η ανάλυση βασίζεται στην υπόθεση ενός νοικοκυριού με έναν εργαζόμενο πλήρους απασχόλησης, 40 ετών, που αμείβεται με τον εθνικό κατώτατο μισθό, διαβιεί στην κύρια κατοικία του και είναι άγαμος, χωρίς τέκνα. Για χώρες που δεν έχουν εθνικό κατώτατο μισθό, ο μέσος όρος των 10 χαμηλόμισθων θέσεων εργασίας χρησιμοποιείται ως τιμή αναφοράς. Τα αποτελέσματα δεν είναι αυστηρά συγκρίσιμα με τα αντίστοιχα των χωρών με εθνικούς κατώτατους μισθούς, και ως εκ τούτου, πρέπει να ερμηνεύονται με προσοχή. Για χώρες εκτός ζώνης του ευρώ, οι κατώτατοι μισθοί μετατράπηκαν από τα εθνικά νομίσματα σε ευρώ, με βάση τη μηνιαία συναλλαγματική ισοτιμία του τέλους του προηγούμενου μήνα (Μάιος 2024).

   **Alpha Bank Economic Research**

   Παναγιώτης Καπόπουλος

   *Chief Economist*

   [panayotis.kapopoulos@alpha.gr](mailto:panayotis.kapopoulos@alpha.gr)

   ***Ανάλυση Οικονομικής Συγκυρίας***

   Ελένη Μαρινοπούλου

   *Expert Economist*

   [eleni.marinopoulou@alpha.gr](mailto:eleni.marinopoulou@alpha.gr)

   Φώτιος Μητρόπουλος

   *Research Economist*

   [fotios.mitropoulos@alpha.gr](mailto:fotios.mitropoulos@alpha.gr)

    [↑](#endnote-ref-2)